|  |
| --- |
| **Mat. 26:35-46**  **“God se verbysterende liefde word sigbaar in die verskriklike prys vir jou lewe.”**  *Andries Burger, Pinetown Gemeente, 15 April 2022 (Goeie Vrydag)* |

*Sing:* *Lied 163:1; Lied 396:1–4; “Dit borrel in my...”; “Getsemane”; Sb. 5-4:2,3,5,6; Lied 334:1,2*

Daar is ŉ baie groot gevaar dat geloof en al die genade voorregte daarvan vir ons alledaags kan word. So vanselfsprekend omdat dit maar net altyd daar is...

Besef ons die genade om ŉ Bybel in ons eie taal te hê? Mense is op brandstapels verbrand sodat ons daardie voorreg het?

Besef ons die genade om saam met ander gelowiges te kan ontmoet?

Daar is vandag nog mense wat in tronke gegooi word daarvoor.

So kan ons al verder vra...

Die belangrikste van al sulke vrae is of ons besef hoe ŉ geweldig groot die genade is dat ons nie meer vyande van God is nie?

Dat elkeen wat in Jesus Christus glo se sondeskuld betaal is en ons van sondestraf verlos is?

Die gevaar is baie groot dat self hierdie allergrootste genade vir ons alledaags kan word, veral vir mense wat van kleins af al in gelowige huise grootgeword het.

Kyk maar hoe lewe jy ...

wat is eerste in jou gedagtes en op jou lippe, waar gaan jy en wat doen jy, wie is die belangrikste in jou lewe en jou huis en jou werk?

Jou vreugdes en hartseer, jou prioriteite en jou gewoontes sal vir jou wys hoe belangrik jou redding nog vir jou is –

of hoe alledaags en vanselfsprekend dit vir jou geword het...

Ons fokus vanoggend fokus op die verskriklike prys waarmee ek en jy, wat in Christus glo, vrygekoop is

En as ons dit besef,

vertrou ek dat ons sal besef hoe geweldig lief God ons het; en

my gebed is dat ons daardie besef ons lewens heeltemal sal verander.

**<< Lees Mat. 26:36-46 >>**

Dit was ŉ aand vol emosie en ontnugtering...

Vroeër daardie aand het Hy sy laaste Pasga saam sy dissipels geëet, tydens ete het Hy tot almal se ontsteltenis vertel dat een van hulle Hom sou verraai.

By die instelling van Nagmaal het Hy beklemtoon dat dit hulle moet herinner aan sy lyding – sy liggaam wat binne ure gebreek sou word, van sy bloed wat sou vloei...

Hy het geweet die tyd dat Hy sy lewe in afgryse sou opoffer was op hande.

Hy het geweet selfs hulle wat Hom liefhet sou Hom in die steek laat...

Na ete stap hulle teen die Olyfberg na die tuin van Getsemane toe, die plek waar olywe gepers is.

En wat daar gebeur is vir ons ŉ venster waardeur ons ŉ kykie kry van hoe verskriklik Jesus se lyding sou wees, en ook van sy eg menslikheid.

Ons sien ook iets van die Vader se onbegryplike liefde vir ons...

Kom ons fokus op Jesus se lyding...

Ons lees dat Hy bedroef en beangs geword het – hartseer en bang. Hy was doodsbenoud!

Lukas (wat ŉ dokter was) getuig dat sy sweet soos bloeddruppels geword en op die grond geval het (Luk. 22:44).

(Bloedsweet is ŉ mediese toestand *hematidrose* wat deur uitermate stress veroorsaak word.)

Waarom was Jesus so ontsteld en bang?

Die maklikste is om by sy liggaamlike lyding te begin – dit is eintlik die enigste waarmee ons kan vereenselwig, wat ons tot ŉ mate kan verstaan.

Jesus weet Hy gaan gevange geneem word, onregverdig veroordeel word, verneder en verag word, uitgejou en uitgeskel;

in sy gesig geklap en gespoeg, op sy lyf gegesel word met ŉ sweep vol goed wat in sy vleis in skeur;

dan die vervloeking van die kruisdood – en die onbeskryflike pyn en lyding daarvan.

Hy weet dit alles – en dat dit nou binnekort, binne die volgende paar uur gaan gebeur.

Vra jy nog waarom Hy ontsteld en doodsbenoud was?

(Daar is mense wat sê dat dit Jesus die Seun van God was en nie hiervoor sou bang wees nie. Ek skaar my by Calvyn en ander wat nie skaam is om te dink dat my Here Jesus Christus volkome mens was wat ook ons menslike vrees en benoudheid geken het nie.)

Maar daar is ŉ groter benoudheid as fisiese lyding...

die afstootlikheid van die sonde wat aan Hom toegereken sal word, ons sonde wat op sy rekening geskryf gaan word.

Ons kan ons so klein bietjie hiervan begryp –

dink hoe jy voel wanneer jy heeltemal vals beskuldig word vir iets waarmee jy regtig niks te doen gehad het nie.

Soos die siele wroeging van iemand wat sy lewe lank in die tronk sit vir iets wat hy regtig nie gedoen het nie... en die getuies in die hof blatant gelieg het en die regter dit geweet het...

Dit was oneindig erger vir Christus.

Hy was absoluut heilig, volkome sonder sonde (Heb. 7:26);

Hy het dieselfde ewige wrewel en haat vir die kleinste krieseltjie sonde –

Hy, sou ten spyte van sy sondeloosheid in ons plek as sondaar behandel word (1 Kor. 5:21).

Ons kan ons nie indink hoe verskriklik die vernedering en die onreg vir Hom moes wees om as ŉ sondaar behandel te word nie...

Maar dit was nog nie die ergste nie.

Hy moes die lydensbeker van God se oordeel oor die sonde dra.

Luister hoe beskryf Esegiël hierdie oordeel in Eseg. 23:32-35, *“Jy sal die beker drink ...’n diep, wye beker.... Jy sal jou vol drink en dronk word van swaarkry; ...’n beker vol angs en skrik. Jy sal hom leeg drink, alles opdrink, jy sal aan sy skerwe knaag, jy sal jou borste stukkend skeur... So sê die Here my God: “Omdat jy My vergeet het en jou rug vir My gedraai het, sal jy die straf vir jou aanstootlike gedrag en jou onsedelikheid dra.”*

Maar Christus was dan onskuldig!

Ja, maar ons sonde, myne en joune was op Hom.

Hy moes die beker van God se verterende vuur drink vir ons sondes.

Vir ons sonde is Hy deur God verlaat!

Hy wat van ewigheid af onlosmaaklik in ŉ innige gemeenskap met sy Vader was – sou uitgeban word van God se teenwoordigheid...

Al die angste van die hel het vir Hom voorgelê!

Dit is wat Hy in die gesigstaar daar in Getsemane...

Hy staan as’t ware en afkyk in die diepste dieptes van die hel,

die bittergal beker van God se ewige toorn teen die sonde, ons sonde, wat Hy op Homself gaan neem.

Hoe verskriklik is dit om te val in die hande van die lewende God... (Heb. 10:31)

Hy is so doodsbenoud dat sy sweet soos druppels bloed word, Hy sien nie daarvoor kans nie...

Jesus kniel in nederigheid met sy gesig na die grond toe (Mat. 26:39) en

vra die Vader of hierdie lydensbeker van God se toorn nie van Hom weggeneem kan word nie. Hy vra dat Hy hierdie lyding gespaar sal word.

Markus skryf dat Jesus die kinderlike woordjie Abba gebruik (Mar. 14:36),

*“Pappie, Vader, alles is vir U moontlik, Neem die lydensbeker van My af weg?”*

Maar sondeloos en in perfekte onderdanige gehoorsaamheid vra Hy ook dat die Vader sý wil sal geskied.

*“Moet nogtans nie doen wat Ek wil nie, maar wat U wil.”*

In sy allerverskriklikste benoudheid,

stel Hy Homself steeds vrywillig met oorgawe in sy Vader se hande

om met Hom te maak soos die Vader wil, om Hom te gebruik soos die Vader wil.

Sal enige vader se hart dan nie vermurwe om uitkoms te gee sodat sy seun die lyding gespaar sou word nie? Sal die liefde in ŉ Vaderhart vir sy Seun Hom nie oorhaal tot genade nie?

Ons weet dat God nié Jesus se gebed verhoor het om die lydensbeker by sy Seun te laat verbygaan nie.

Soos Jesus ook gevra het, het Hy sý wil laat geskied en dit was anders...

Jesus sou Homself aan die kruis offer, en sy Vader gee sy eniggebore seun as offer...

want

*“16 God het die wêreld so liefgehad dat Hy sy enigste Seun gegee het, sodat dié wat in Hom glo, nie verlore sal gaan nie maar die ewige lewe sal hê.” (Joh. 3:16)*

Besef jy die liefde van die Vader vir jou en vir my en vir elkeen wat glo?

Om jou te kon red moes Hy sy eie Seun in sy lyding in die steek laat.

Meer nog, Hy sou sy ewige straf op ons sonde op Seun laat afkom!

Hy het sy sondelose, onskuldige Seun soos ŉ sondaar behandel want Jesus het ons sonde op Homf geneem en daarom

kom God se verterende vuur van foltering op Hom af,

God verlaat sy Seun in sy lydingsuur sodat Hy in sy nood uitroep

*“My God, my God, waarom het U my verlaat?!”*

Besef jy watter prys dit die Vader en die Seun gekos het, besef jy God se liefde om vir mense verlossing te bewerk?

Maar dan moet ons glo!

Jesus waarsku in Joh. 3:36, *“Hy wat in die Seun glo, het die ewige lewe; maar hy wat die Seun ongehoorsaam is, sal die lewe nie sien nie, maar die toorn van God bly op hom.”*

Dit was elkeen van ons se voorland, ons verdiende loon.

Maar vir elkeen wat glo Het Jesus daardie hel deurgegaan aan die kruis, Hy het die prys betaal.

Sy benoudheid, sy angs en bloedsweet in Getsemane,

en in die ure daarna van onreg en vernedering; die gesel se snyende, verskeurende houe op sy rug; die spykers, die dors en asemnood –

en uiteindelik sy Vader wat Hom verlaat – die lyding van die hel!

Is daar iemand wat sulke liefde sal minag, daarby verby stap sonder om aangegryp te word?

Is daar iemand wat so gewoond kan word daaraan dat sy verlossing alledaags word en jy nie meer in verwondering daaroor staan nie?

Dat jy nie meer daardeur gedring en gelok word om weer-en-weer en meer-en-meer van Hom en sy liefde te kan hoor en te beleef nie?

Is daar iemand wat hierdie liefde ken en ontvang het en dit nie met ŉ ander wil deel nie?

My liewe broer en suster in Christus,

Ek en jy wat in Christus glo behoort nie meer aan die duiwel, die wêreld of ons self nie.

Ons behoort aan Christus wat ons losgekoop het met ŉ allerverskriklike groot prys! (1 Pet. 2:9).

Die prys wat Hy vir jou betaal het is die bewys van sy liefde vir jou...

\*

En soos sy Vader Hom gestuur het, stuur Hy ons! (Joh. 20:21)

Hoe sal ander Jesus se liefde ken, deur die liefde wat hulle by jou ontvang.

1 Joh. 3:16-18 lees, *“16Hiéraan weet ons wat liefde is: Jesus het sy lewe vir ons afgelê. Ons behoort ook ons lewens vir ons broers af te lê.*

***18****Liewe kinders, ons liefde moenie net woorde en lippetaal wees nie, maar moet met die daad bewys word, en dan in opregtheid.*

Mag die prys wat Christus vir jou betaal het, jou altyd met verwondering vul.

Mag sy liefde vir jou die dryfkrag wees in hoe jy jou prioriteite bepaal,

hoe jy jou tyd spandeer, waaroor jy opgewonde raak en wat jou ontstel,

hoe jy jou kinders grootmaak en waarvoor jy ja sê en waarvoor jy nee sê.

Moenie dat jou verlossing vir jou goedkoop en alledaags word nie.

Bewaar dit en leef dit uit as die kosbaarste ewige geskenk wat dit is.

Gebruik jou verlossing om God te verheerlik!

Prys ons God en Vader wat sy Seun gestuur en prysgegee het;

en steeds sy wil laat geskied het, selfs as ons geroep word vir iets waarvoor ons nie kans sien nie.

Prys ons Here Jesus Christus, Seun van God wat Homself as liefdesoffer gegee het vir ons;

Prys die Heilige Gees wat wedergeboorte en geloof in ons werk en onderhou sodat ons daardeur

deel te kan kry aan Christus se heerlike oorwinning –

ewige lewe, salig in God se heerlike teenwoordigheid!

Kyk na die kruis en sien God se liefde vir jou...!

Amen